《和坤一咸和四年砖歌》
清代·万光泰

春云作泥花作土，客子远家十日雨。刺船问友城东门，鱼市晓鯹河水浑。

主人居庐颜色悴，积潦盈阶苔满地。一砖得就墙阴看，上有咸和四年字。

质如石重棱矩方，盈尺不足盈咫强。薶沈既深于性静，薜暴不著其工良。

主人昨客临溪水，日有永安山在几。耕人堀地侵土龙，邻叟分诒共石髓。

我闻晋陶久不全，南宋仅剩保母砖。交螭方壶地下破，兴宁宝刻人间传。

是砖后出与为二，能记仓黄渡江事。四郊不垒苏冠军，百甓定运陶刺吏。

烧砖志年谋亦周，千龄卧听松梧秋。谁怜衣襦仍发冢，亦有牧竖来登丘。

余不亭高山鬼睇，薜荔女萝知几世。谁能更觅沈约坟，我欲再补石柱记。

主人枕届复食贫，吊鹤不至啼鸟驯。歌诗已废蓼莪句，砖土正待烧砖人。

嗟我将为粤行客，归期遥指江枫赤。且留铜雀香姜材，换取梅花蕉叶石。

作者简介：万光泰（1712-1750）字循初，一字柘坡，浙江秀水人，乾隆元年（1736）举人，举博学鸿词。著有《柘坡居士集》《遂初堂类音辨》《汉音存正》等。